מכבי נתניה ממשיכה בניסיונותיה להתחזק בחלון ההעברות, כשהיא מתרכזת בהבאת בלם וקשר. כעת, נראה שמול הקשר המשוחרר מהפועל באר שבע, חן עזרא, קיימים פערים די גדולים בעוד טרם הוגשה הצעה רשמית לשחקן ובסביבת המו"מ לא ממש אופטימיים, לפי שעה. בשל אותם פערים ובשל העובדה שלנתניה ישנם עוד מספר מועמדים.
ל-ONE נודע כי מכבי נתניה קיבלה רמזים מגורם שלישי בנוגע לרועי קהת, שכביכול מעוניין להגיע לעיר היהלומים ולשחק תחת סלובודאן דראפיץ' ושי ברדה, כאשר בנתניה בהחלט לא פסלו את הרעיון ואף מעוניינים בכך. הדבר כמובן לא פשוט בכלל חוזהו הגבוה של קהת במכבי חיפה, כך שבמועדון כלל לא בטוחים האם ההעברה אפשרית, אבל צירופו הקרוב של מקסים פלקושצ'נקו מהפועל חיפה נוטע תקווה בקרב היהלומים.
בגזרת הזרים, בנתניה אמנם ביקשו מטים הויבך וברנקו ורגוץ' לחפש קבוצה, אולם לאור השיפור היחסי שלהם, ישאירו אותם בקבוצה כדי לא לפגוע בתנאים שלהם. אם לא ימצאו קבוצה אחרת או אם לא יגיעו להסכם ראוי, כפי שקרה עד כה כשוורגוץ' קיבל הצעה לא מספקת לחצי עונה במקום עונה וחצי והויבך קיבל הצעה נמוכה ממ.ס אשדוד, הם יישארו בסגל. בנתניה עדיין בוחנים מועמדים, בשל העובדה שייתכן שהויבך ו-ורגוץ' בכל זאת יעברו קבוצה, כשמגעים עדיין מתקיימים על אש קטנה כאשר סוכניהם כבר התחילו לעבוד על כך.
בנוגע לדידייה קוגבניה, בנתניה עדיין נחושים לשחררו, אולם מודעים לקושי בשל העובדה שכמעט ולא שיחק העונה – 314 דקות ב-8 הופעות בלבד בליגת העל. זאת, כדי לשמור על האופציה של צירוף קשר זר אם עזרא יירד מהפרק ולמקרה, כפי הנראה, יהיה קשה לצרף את קהת.
יש לציין כי עזרא מאוד רוצה לשוב לעיר היהלומים, שם החל את קריירת הבוגרים שלו ב-2007, ומעדיף לשחק שם על פני הצעות אחרות כמו זו ממכבי פ”ת למשל, שהציעה לו חוזה לעונה וחצי באותו שכר שהרוויח בבאר שבע, כ-250 אלף יורו בעונה. הקשר עדיין לא השיב להצעת המלאבסים. בצוות המקצועי הנתנייתי חפצים בו מאוד, אולם הפערים כרגע מונעים את השלמת העסקה.